VSRS Sklep I R 28/2020
Sodna praksa Vrhovnega sodišča, 2020-02-27

mag. Rudi Štravs (preds.), dr. Ana Božič Penko (poroč.), Karmen Iglič Stroligo

nepravdni postopek - določitev krajevne pristojnosti po višjem sodišču - smiselna uporaba določb ZPP - spor o stvarnih pravicah na letalu - register zrakoplovov - Javna agencija za civilno letalstvo Republike Slovenije - sedež

Na podlagi smiselne uporabe prvega odstavka 58. člena ZPP se v zadevah, ki se nanašajo na spremembo lastništva letal, pristojnost ravna po sedežu Agencije, ki vodi register zrakoplovov. Ker ima Agencija sedež v Ljubljani, je Vrhovno sodišče predlogu ugodilo in na podlagi prvega odstavka 10. člena ZNP-1 v povezavi s šestim odstavkom 25. člena ZLet za odločanje v zadevi določilo Okrajno sodišče v Ljubljani.

Za odločanje v tej zadevi se določi Okrajno sodišče v Ljubljani.

1. Predlagatelj je na Okrajno sodišče v Celju podal vlogo za izdajo ugotovitvenega sklepa o lastništvu oziroma spremembi lastništva jadralnega letala. Navedel je, da rabi tak sklep za izvedbo postopka pri Javni agenciji za civilno letalstvo Republike Slovenije.

2. Okrajno sodišče v Celju je na podlagi šestega odstavka 11. člena Zakona o nepravdnem postopku (v nadaljevanju ZNP-1) vložilo predlog za določitev krajevno pristojnega sodišča iz razloga, ker edini udeleženec nepravdnega postopka nima niti stalnega niti začasnega prebivališča v Republiki Sloveniji. Sklicuje se na tretji, četrti in šesti odstavek 11. člena ZNP-1. Če se zahteva, da se zrakoplov vpiše v register zrakoplovov v Republiki Sloveniji, je glede na 23. in 24. člen Zakona o letalstvu (v nadaljevanju ZLet) za izdajo ugotovitvenega sklepa o lastništvu zrakoplova pristojno sodišče v Republiki Sloveniji.

4. Register zrakoplovov in dodatek k registru zrakoplovov vodi Javna agencija za civilno letalstvo Republike Slovenije (v nadaljnjem besedilu: Agencija, prvi odstavek 22. člena ZLet). Zrakoplov se vpiše v register zrakoplovov na zahtevo lastnika oziroma vseh lastnikov zrakoplova. Pisni vlogi na predpisanem obrazcu morajo biti priloženi dokumenti, s katerimi vložnik dokazuje, da je lastnik zrakoplova in da izpolnjuje pogoje iz 23. člena ZLet (prvi odstavek 24. člena ZLet). Vpis v lastninski in bremenski list registra zrakoplovov izvede Agencija na podlagi pravnomočne odločbe pristojnega sodišča (šesti odstavek 25. člena ZLet).

5. ZNP-1 določa, da če so za odločanje pristojna sodišča Republike Slovenije, pa ni mogoče ugotoviti, katero sodišče je krajevno pristojno, določi krajevno pristojno sodišče Vrhovno sodišče Republike Slovenije (šesti odstavek 11. člena ZNP-1).

6. V nepravdnem postopku se smiselno uporabljajo določbe Zakona o pravdnem postopku (v nadaljevanju ZPP), če zakon ne določa drugače (42. člen ZNP-1). ZPP v prvem odstavku 58. člena določa, da če je za sojenje v sporih o stvarnih pravicah na letalih ter v sporih iz zakupa letala pristojno sodišče Republike Slovenije, je izključno krajevno pristojno sodišče, na območju katerega se vodi vpisnik, v katerega je vpisano letalo.

7. Na podlagi smiselne uporabe prvega odstavka 58. člena ZPP se v zadevah, ki se nanašajo na spremembo lastništva letal, pristojnost ravna po sedežu Agencije, ki vodi register zrakoplovov. Ker ima Agencija sedež v Ljubljani, je Vrhovno sodišče predlogu ugodilo in na podlagi prvega odstavka 10. člena ZNP-1 v povezavi s šestim odstavkom 25. člena ZLet za odločanje v zadevi določilo Okrajno sodišče v Ljubljani. Senat je odločitev sprejel soglasno (sedmi odstavek 324. člena ZPP).

Uradni list RS, št. 18/01 s spremembami in dopolnitvami.

Zakon o nepravdnem postopku (2019) - ZNP-1  - člen 11, 11/6

Zakon o pravdnem postopku (1999) - ZPP  - člen 58, 58/1

Zakon o letalstvu (2001) - ZLet  - člen 25, 25/6

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.